c: text/html

text:
छत्तीसगढ़ी व्यंग्य
चना के दार राजा, चना के दार रानी
चना के दार राजा,
चना के दार रानी,
चना के दार गोंदली कड़कत हे।
टुरा हे परबुधिया,
होटल म भजिया झड़कत हे।
श्ोख हुसैन के गाये गीत जउन बखत रेडियों म बाजिस त जम्मों छत्तीसगढ़िया मन के हिरदे म गुदगुदी होय लागिस। गाना ल सुनके सब झन गुनगुनावंय अउ झूमरे लागंय। सन् साठ अउ सत्तर के दसक म ये गाना ह रेडियो म अब्बड़ चलिस। वो जमाना म टी. वी. चैनल के अता-पता नइ रिहिस हे। अब रेडियो नंदाती आ गे। मोबाइल, टी. वी. चैनल अउ सी. डी. प्लेयर ह छा गे हे। रोज-रोज नवा जिनिस ह आवत हे अउ जुन्ना चीज ह बिसरावत जात हे। श्ोख हुसैन के ये ददरिया ल घलो अब कोनो सुरता नइ करय।
''सरकार ह दस रूपिया किलो म चनादार दीही'' ये खबर ल आजेच्च अखबार म पढ़ेंव त वो गीत के सुरता ह दनाक ले आ गे। छत्तीसगढ़ सरकार ह दू रूपिया किलो के चाँऊर ल पहिलिच्च देवत हे। अब दस रूपिया किलों म चनादार ह घलो मिलही। माने बारा रूपिया म रोजे तिहार होही। छत्तीसगढ म भात के संग राहेर दार, तिंवरा अउ उरिद दार जादा खाये जाथे। गुजरे जमाना म जिल्लो दार अउ कुलथी दार घलो खात रीहिन हें।़ फेर चनादार ल चिखना समझ के खाथें। चनादार ल निमगा नइ खावंय। अब छत्तीसगढ़िया मन ल दार अउ चिखना के सेवाद ह एके संघरा मिलही।
अब दू रूपिया के चाँऊर अउ दस रूपिया के चनादार रांध के रोज गोहगोंह ले झड़कव। सरकार ह लोगन ऊपर बड़का किरपा करे बर जावत हे। खुसी मनावव अउ मजा लव।
मंय ह श्ोख हुसैन के गीत ल फेर सुरता करथंव। वो ह कहिथे -
''चना के दार राजा,
चना के दार रानी,
चना के दार गोंदली कड़कत हे।''
वोकर बाद म कहिथे -
''टुरा हे परबुधिया,
होटल म भजिया झड़कत हे।''
अब सोचे के बात ये हरे कि चनादार के संग परबुधिया शब्द ह जुड़े हे। भजिया घलो चनादार के बेसन ले बनथे। चनादार, भजिया अउ परबुधिया के गजब के जोड़ बने हे। सरकार ह ठंउका सोच-विचार के चनादार ल दस रूपिया किलो म देय के योजना ल बनाय हे।
एक बेर मंय ह महाराष्ट्र के तीन-चार साहितकार संगवारी मन संग बइठे रेहेंव। त एक झन ह हँसी-दिल्लगी म पूछिस - ''ये ग छत्तीसगढ़िया साहितकार, (वो मन मजाक म मोला अइसनेच कहंय।) तंय जानथस? महाराष्ट्र के बुद्धिजीवी मन बहुत हुसियार (ब्रिलियंट) काबर होथें?
मंय ह वोकर गोठ ल सुन के अकबका गेंव। थोरिक सोच के केहेंव - ''देख भाऊ! मंय ह ये सुने रेहेंव कि बंगाल अउ केरल के बुद्धिजीवी मन सबले जादा हुसियार (ब्रिलियंट) होथें कहिके। फेर तंय ह महाराष्ट्र के मन ल कहत हस। ये ह तो मोर बर नवा बात हो गे।''
नइ-नइ तोर जानकारी म कमी हे, छत्तीसगढ़िया साहितकार। ये ह सही बात आय, महाराष्ट्र के बुद्धिजीवी बहुत होसियार होथें। अब येकर कारन का हरे तउन ल सोच।'' वो ह अपन बात म वजन डार के किहिस। ''मंय ह तो नइ जानव भाऊ! तिहीं ह बता न।'' मंय अज्ञानी बन के बोलेंव।
''त सुन! महाराष्ट्र म चना बहुत खाये जाथे। उहाँ दैनिक भोजन म चना के व्यंजन अनिवार्य रूप म रहिथे। चना के जादा सेवन करे ले मनखे के बदन ह पुष्ट तो रहिबेच्च करथे बुद्धि ह घलो तेज बनथे। इही कारण हे।'' वो ह खुलासा करिस।
अब मंय सोचथों! सिरतो म छत्तीसगढ सरकार ह अघात विग्यानिक हे। छत्तीसगढिया मन के बुद्धि ल तेज करे खातिर दस रूपिया किलो म चनादार देय के निरनय ले हे। ये ह तो नोबल पुरस्कार पाय के लाइक काम हरे।
श्ोख हुसैन के ददरिया के पहिली अंतरा ह येदइसन हे -
''तरी फतोही ऊपर कुरता,
रहि-रहि के आथे तोरेच्च सुरता।''
तरी फतोही माने कनिहा म गमछा पहिरे हे अउ ऊपर म हाफ कुरता, माने बंडी। ये खांटी छत्तीसगढिया मन के तइहा जमाना के पहिरावा आय। ये ह छत्तीसगढिया मन के खास पहिचान रिहिस हे। अतकेच्च कपड़ा ल पहिर के छत्तीसगढिया मनखे अपन मयारुक के सुरता ल घेरी-बेरी करत रहंय।
कुंज बिहारी चौबे ह घलो इही बात ल लिखे हे -
''पहिरे बर दू बिता के पागी जी,
पिए ल चोंगी, धरे ल आगी जी,
खाए ल बासी, पिए ल पेज-पसिया,
करे बर दिन-रात, खेत म तपसिया।''
ये ह जुन्ना बात हरे। पहिली के किसान अउ मजदूर मन दू बिता के पागी पहिरें। जुड़-जुड़ बासी अउ पेज-पसिया ल खावंय-पियंय। रात-दिन खेत म काम करंय। फेर हाथ म आगी ल जरूर धरे रहंय। अब सब बदल गे। खान-पान, पहिरावा, रहन-सहन जम्मो नवा आ गे। एमा कोनो दुख के बात नइ हे। दुख के बात ये हरे कि जम्मो पहिचान ल फेंकिन ते फेंकिन, हाथ के आगी ल घलो फेंक दिन। कम से कम हाथ के धरे आगी (ताप, गरमी, स्वाभिमान) ल तो नइ फेंकना रिहिस। चलव, जावन दव।
श्ोख हुसैन ह कहिथे - ''रहि-रहि के आथे तोरेच्च सुरता।'' ये ह तो मया-मयारू के गोठ आय। अब मयारू कोन ह बनही जी, तहू ल तो सोचव।
अब चना के दार देवइया ह मयारू बनही। तेकरे सेती अरथ ह अब अइसन बनही - ''हे मोर राजा! (जनता) हे मोर रानी! चना ल खा के देवइया के सुरता ल राखे रहिबे। एती-वोती सुरता अउ धियान ल झन भटकाबे। छत्तीसगढिया, तंय ये झन देखबे के इहां के कतका हेक्टेयर जमीन म कारखाना ठाढ़ हो गे हे। जमीन देवइया किसान मन ल सही मुआवजा मिले हे कि नइ मिले हे? कारखाना मन म कतना छत्तीसगढिया मन ल पक्का काम मिले हे? यहू झन सोचबे कि पी. एस. सी. के परीच्छा के मामला ह हर बेर कोर्ट म काबर चल देथे? हर नौकरी के परीच्छा के सवाल ल गलत काबर सेट करे जाथे? स्कूल मन म गुरूजी मन के अड़बड़ कमी हे, फेर इंकर भरती ल पूरा-पूरा काबर नइ करे जाय? पढ़ेलिखे सिरतोन के छत्तीसगढिया बेरोजगार मन ल कतना रोजगार मिले हे? चोरीहारी, लूटपाट ह दिनोंदिन काबर बाढ़त जावत हे? ये डहर सुरता झन करबे? इंकर ऊपर सोच-विचार करना तुंहर काम नोहे। बस दू रूपिया के चाँऊर खा अउ दस रूपिया किलो के चनादार। बाकी सब सवाल ल भुला के मजा उड़ा यार।
चनादार मिलही, फेर कोन-कोन ल मिलही, अइसन चिंता झन करबे। कब मिलही तेकरो फिकर झन करबे। कइसन क्वालिटी के मिलही अउ कोन ह सप्लाई करही, अइसन बिचारे के गलती तो भूल के मत करबे। तंय तो बस लाइन लगा के अगोरा करत रह। कइसनो करके कभू मिले लगही त सेवाद ले ले के खा लेबे। खाबे अउ देवइया के सुरता ल धरे रहिबे।
श्ोख हुसैन जी! तुंहर ददरिया के सुरता मोला घेरीबेरी आथे। चनादार के संग परबुधिया ल जोड़े, ये ह मोला अघात सुहाथे। भाईजान! तोला सलाम हे! आदाब हे।
000
दादूलाल जोशी ''फरहद''
ग्राम - फरहद
पों. - सोमनी
जिला - राजनोदगाँव (छ.ग.)

robotstxt: allowed

filter: keep


text:
”मोर चेहरा के उदासी ह परोसी मेंर घलो नइ दोबईस। मोला अतक पन उदास कभू नई देखे रिहीस होही। परोसी ल मैं अपन समसिया ल गोहरायेंव त कहिथे ”अरे, ओखर बर तैं संसो करत हस जी?” पहिली ले काबर नई बतायेस, चल आजे चल न मैं तोला हजार पांच सौ म बढ़िया हार देवा देथंव। देवत रहिबे पईसा ल आगू-पाछू ले। फेर तोर गोसईन मेंर तोला नाटक करे बर परही।”
हासिय बियंग
बाल हठ तो जगत परसिध हई हे, फेर तिरिया हठ के आगू बड़े-बड़े तीसमारखां मनखे मन पानी भरथें। मोर सहीक ल कोन काहाय। ये घटना ल मैं पारा, मोहल्ला अऊ गांव भर म देखेंव अऊ समझेंव। त जानेंव कि तिरिया हठ के आगू सबो मनखे मन ल आत्मसमरपन करे बर परथेच। जीत तिरियाच मन के होथे। ओ समे के बात आय जब हमर देस के आरथिक दसा ह बिगड़ गेय रिहीस, त सरकार ह देस के सोन ल बिदेस म गाहना धरे रिहीस।
हमर घर टूरा के दाई ह जिद्द करिस कि मोला ओईसने सोनहा हार चाही, जइसे परोसिन ह पहिरे हे। मैं ओला मना-पथा डारेंव कि तैं अइसन हठ ल झन कर ओ। परोसिन ह जौन हार पहिरे हे तौन ह माहमूली हार नो हे ”नवलखाहार” काला कहिथे? ओ हार ह थोक बहुत म नई बनय। अऊ फेर आज काल सोन ल सरकार ह बिदेस भेजत हे, तेखर सेती बड़ मांहगी होगे हे। अइसन समें म बड़े-बड़े लखपति मन हिम्मत नई करत हें जेवर-जत्था बनवाय के अऊ फेर मैं तो एक मासटर आदमी आंव। चार महिना के तनखा म घलो नई बनवा सकहूं। चाऊर-दार, तेल-नून, कामा लेबो। खाबो काला? परोसी मन के बात आने हे। ओला तनखा के अलादे ऊपर ले लिफाफा मिलथे। हमर ओखर बरोबरी कइसे कर सकथन? ”कांहां राजा भोज-कांहां गंगु तेली कहिथें।” जम्मों माई लोगन मन के इही हाल ये। जिहां कांहीं नावां जीनिस देखिन कखरो घर, तहां बस ऊंखर बैमारी सुरू, जिद्दी करके पाछू पर जथें। जब तक ले ऊंखर फरमाइस ल पूरा नई करबे तब तकले घर के मनखे मन के खवई-सुतई हराम हो जथे। इसकूल ले आ के बइठे नई पांव, ओखर रमायेन सुरू हो जथे। मुंह ल कुहरा सहीक फुलो लेय रहिथे। न बने हांसे न गोठियाय। रोज दिन के ओखर नाटक ह मोर नाक म दम कर दिस। कहिथे- गाहना-गुठा पहिरे के इही तो दिन-बादर आय। जब जवानी म नई पहिराबे त का बुढ़ापा म पहिराबे? दुनिया का कही, या ये डोकरी के सऊंख ल तो देख याहा उम्मर म नांदिया बईला सहीक सम्हरे हे। बहू मन के सऊंख ल पूरा करना चाही। बुढ़ापा म जवानी के रंग चघावत हे। ओखर गोठ ह तो मोला सोरा आना लागिस। जवानी म सोरा सिंगार ह बने फभीत घलौ लागथे। जिनगी म उमंग आथे, फेर सोन के भाव ल सुन के पछिना निथर जथे।
ओखर अप्पढ़ होय के फायदा उठावत अभी हाल, बात ल टारे बर केहेंव- ”देख अभी तो सरकार ह सब सोन ला बिदेस म गाहना धर देय हे, जब छोंड़ा के आपिस ले लानही त भाव कमतिया जही उही बेखत ले के बनवा देहूं, कोन मार के अभी हमन बुढ़हागे हन तेन म। अभी सरी उम्मर बचे हे। ओह मोर बात ला मानगे।” कहिथे- ”बने काहात हस, आज ले हमन सोन लेय बर पईसा सकेलबो। सोन के आवत ले हार के पुरती सकला जही।”
एक दिन मैं इसकूल ले घर आयेंव अऊ खुरसी म बइठ के बुट ल निकारत रेहेंव त गोसईन ह धकर-लकर अपन हांत ल अंचरा म पोंछत मोर आगू म ठाढ़ होगे, अऊ बड़ खुस होवत कहिथे- हमर देस के सोन ल बिदेस भेजे रिहीस न सरकार ह, तौंन ल आपस मंगा डारीस। मैं सुनेव त मोर पोटा ह सक्क ले होगे, मोर चेहरा के रंग उड़ियागे।
गोसईन ह मोर मुंह ल देख के कहिथे- कइसे, दुख के समाचार ल गोठिया परेंव का?
मैं सम्हलत केहेंव, न….. ही…. ये तो बने बात ये जी, हमर चीज हमर देस म आगे मैं ओखर मन ल ढांढस बंधायेंव। हार कइसे लेवाही कहिके संसों म रात भर अलथी-कल्थी मार-मार के रहिगेंव। नींदे नई अईस। मंगसा मन के भनभनई अऊ कुकुर मन के हांव-हांव करई म बिहान होगे।
”मोर चेहरा के उदासी ह परोसी मेंर घलो नइ दोबईस। मोला अतक पन उदास कभू नई देखे रिहीस होही। परोसी ल मैं अपन समसिया ल गोहरायेंव त कहिथे ”अरे, ओखर बर तैं संसो करत हस जी?” पहिली ले काबर नई बतायेस, चल आजे चल न मैं तोला हजार पांच सौ म बढ़िया हार देवा देथंव। देवत रहिबे पईसा ल आगू पाछू ले। फिर तोर गोसईन मेंर तोला नाटक करे बर परही। कहि देबे मोर संगवारी मन उधारी म लेवईन हे कहिके।”
परोसी जइसने सीखोईस तइसने करेंव। गोसईन हार पहिर के बड़ खुस होईस अऊ कहिथे- अब महू किंदरहू बजार-हाट, मेला-मड़ई, परोसिन मन मोला बहुत चिढ़ाय हे। पहिर-पहिर के आगू-आगू म मटमटावंय। उही-उही गोठ ल घेरी-बेरी लानय लेगय, मोला जरोय बर। महूं अब बदला लेहूं त मोरजीव जुंडाही। मैं ओला चेतावत केहेंव- येला रोज-रोज झन पहिरबे, न पहिरे-पहिरे बाजार हाट, मेला-मड़ई जाबे। आज काल चोरहा मन पुदक के भाग जथें। कोनों बर बिहाव के मउका म भले पहिरे करबे। फेर लोगिन मन मानय त? तिरिया हठ के देखे तो भगवान हारे हे। ये दे पन्दरही बुलके नी पईस एक दिन बाजार म कते डाहार ले ओ चोरहा ह अईस अऊ गला के ला झटक के भाग गे। चोर-चोर काहतेच हे बजार म कांहा अछप होगे। रोवत-गात घर अईस। मैं सुनेंव त मोर मन थिरागे, चल सोन के झंझट ले मुक्ति मिलीस। अब कब्भू सोन पहिरे के नाव नई लेही कहिके। फेर दुसर दिन मोर खुसी म जोझा परगे पोसटमैन एक ठन लिफाफा दिस तेन म ओ नकली हार संग म एक ठन चिट्ठी मिलीस- लिखे राहाय सरम नई आवय, नकली सोना पहिराये रहे अपन बाई ल। गोसईन ह मोर कोती बर बड़ बिचित्र नजर ले देखत राहाय।
मैं सोचे लगेंव-मोला चुल्लू भर पानी म मर जाना चाही।
विट्ठल राम साहू ‘निश्छल’
मौंवहारी भाठा महासमुन्द
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.


text:
- Views 0
- Likes 0
इहां होथय सब के मनोकामना पूरन
लोकमत हे कि जुन्ना करेला गांव के ” डोंगरी ” म दाई भवानी आदिकाल ले बिराजमान हवै। पर एक ठन कहिनी घलोक बताये जाथे – गाँव पटेल महेन्द्रपाल सिंग के परदादा उमेंदसिंग कंवर गांव के मालगुजार रिहीन। उन हर जेठ के महीना म गांव के कुछ लोगन संग परछी म बइठे रिहीन उही बेरा एक कन्या अइस। ओकर देह भर बड़े माता रिहीस। ओकर चेहरा म तेज अउ माथ म चमक रिहीस। ओहर पड़रा कपड़ा पहिरे रिहीस। ओहर अपन नाव भवानी बतइस अउ मालगुजार उमेंदसिंग ल अपन रहै बर ठीहा मांगीस। उमेंदसिंग ओला अपनेच घर म ठिहा पाये के बात कहि गांव वाले मन संग गोठियाय लगीन। जइसे उंकर मन के गोठियाना खतम होइस। मालगुजार के धियान कन्या डहर गीस। कन्या दिखत नई रिहीस। उमेंदसिंग हड़बड़ा गे। ओहन उहां बइठे गांव वाले मन ल पूछिन पर गांव वाले मन के धियान घलोक नइ रिहीस कि कन्या कते कोती गीस होही। गांव भर चिहुर पर गे। तब कोनो गांव वाले – बताइस मंय ओला डोंगरी डहर जावत देखे हंव। सुन के मालगुजार उमेंद सिंग डोंगरी कोती दउड़िन उंकर संग गांव वाले मन घलोक। ओमन कन्या ल उपर डोंगरी म पइन। कन्या हर बास भीरा अउ चिरपोटी पेड़ के खाल्हे छइंहा म बइठे रिहीस।
मालगुजार उमेंदसिंह हर हाथ जोर के किहीस – महतारी, मंय तो आप ला अपन घर म रूके ल केहे रेहेंव। आप तो इहां आ गे हव। चलव मोर घर म …। तब वो कन्या किहीस – मालगुजार, मोर बर इही ठीहा बने हवै। मंय इही मेर बिसराम करना चाहत हवं।
भवानी दाई के बात ल उमेंद सिंग सुनीस। गांव वाले मन ल उही ठिहा म कुटिया बनाये के किहीस। गांव वाले मन कुटिया बनाये बर लकड़ी, बांस, रवई, पाना लाये बर चल परनिन, संग म मालगुजार घलोक। जब ओमन कुटिया बनाये के समान ले के अइन तब देखिन वो कन्या उहंा नई हे। ओ ठीहा म एक ठन पखरा हवै। ओ मन समझ गे के ऐहर दाई भवानी आवै। ओमन उही ठीहा म कुटिया बना दीन।
इहां एक ठन बात बताना अउ जरुरी हे। मालगुजार उमेंदसिंग के आधा ले जादा समे डोंगरी म बीते। बताये जाथे कि ओमन दयालु सुभाव के रिहीन , संगे संग करानतिकारी घलोक। इही कारन हे के उंनला फिरंगी मन ल छकाये बर डोंगरी के आसरा ले ल परे। ओमन लिखे पढ़ै घलोक। गांव वाले मन बताथे कि जब उंकर निधन होइस त उंकर चिता के संगे संग उंकर घर वाले मन बोरा – बोरा अइसन कागज जउन म उमेंदसिंग कुछु लिखे रिहीन जला दे गीस। ओमन लिखे पढ़ै ऐकर एक ठन परमान अउ रिहीस के उंकर घर ले चांद जइसन पतरिका घलोक पाये गीस।
गांव वाले मन के कहिना हवै कि जब गांव के कोनो मनखे ले कुछू गलती हो जावै तब भवानी डोंगरी म नगारा बाजै। नगारा के थाप के आवाज गांव तक पहुंचे। जेन ल पूरा गांव सुनै अउ समझ जावै कि ककरो न ककरो से कुछू न कुछू गलती होय हवै। ऐकरे सेती दाई भवानी सचेत करत हवै। गांव वाले मन दाई भवानी के सुरता करै। गांव डीही के पूजा करै। तब कहूं जा के नगारा के थाप रुकै। दाई भवानी के बारे में यहू बताये जाथे कि जब ककरो गाय – बइला गंवा जावै। ककरो लइका – बच्चा नई होवय या ककरो घर लइका बच्चा नई नांदे। ककरो लइका के बर बिहाव नई माढ़ै। अइसन मन अपन काम सिधाय बर एक ठन नरियर दाई भवानी ल बदे। नरियर बदते सांठ गंवाए गाय – बइला लि जावै। महिला के पांव गरु हो जावै। लइका नांदे लगे। लइका के बिहाव घलोक हो जावै। अतका फुरमानुक बताये जाथे दाई भवानी ल।
जुन्ना करेला के जेन डोंगरी म दाई भवानी बिराजमान हे ओला च्च् भवानी डोंगरी ज्ज् कहे जाथे। बीट करमाक 321 जउन 380 हेक्टेयर म बगरे ये डोंगरी के देख रेख बर डोंगरगांव बिकास खंड के गांव बकरकसा के फारेस्टर उइके के ड्यूटी लगीस। ये डोंगरी हर सुरक्षित डोंगरी आवै। ऐकर बाद भी उइके हर उही ठीहा म जिंहा दाई भवानी लुप्त हो गे रिहीन एक ठन मंदिर बनवइन। जेन मंदिर ल पूरा करे बर गांव करेला के माखन दाऊ अउ जैलू निषाद हर संग दीन। फेर कुछ दिन बाद भंडारपुर गांव के सेठ प्रकाश हर एक ठन दाई भवानी के मूर्ति भेड़ाघाट ले लइस अउ पूजा पाठ के संग उही मंदिर म पधरवइस। एक ठन मूर्ति पहिली ले रिहीस, दूसर मूर्ति आये ले उहां दू ठन मूर्ति हो गे।
भवानी दाई के मंदिर म जाये पहिली ढारा – मोहारा चउक मिलथे। जउन ठेलकाडीही ले होवत जिला मुखालय राजनांदगांव ल जोरथे। रक्सेल कोती ले जउन सड़क आय हवै ओहर डोंगरगढ़ पहुचथे जिहां बमलई दाई बिराजमान हे। भंडार दिसा ले अवइया सड़क हर खैरागढ़ ल जोड़थे जिहां दंतेसरी दाई हवे। ढारा अउ मोहारा के चउक ल दंतेसरी चउक के नाव दे गे हे। दंतेसरी चउक करा ले पुरातात्विक महत्ता के पखारा म कलाकृति देखे ल मिल जथे। जिंहा उत्ती के सड़क के बाजू म एक ठन बड़ जान पीपर के पेड़ हवै। ओकर खाल्हे म पुरातात्विक महत्ता के कलाकृत्ति हे। इही ठीहा म एक ठन बोर्ड लगे हवै जेमा दाई भवानी के मंदिर पहुंचे के दिसा बताये गे हे।
दंतेसरी चउक ले भंडार डहर जाय ल परथे। आधा पउन किलोमीटर चले के बाद दू ठन सड़क मिलथे। दूनों आखिर म खैरागढ़ पहुंचथे पर एक ठन बढ़ईटोला होवत अउ दूसर भंडारपुर होवत। अब दाई भवानी के मंदिर जाये बर भंडारपुर वाले सड़क ल धरे ल परही। फेर मिलथे नवा अउ जुन्ना करेला चउक। उत्ती कोती नवा करेला हे अउ बूढ़ती कोती जुन्ना करेला। जेमा बुढ़ती कोती के रददा ल धरे ल परही। जइसे – जइसे गोड़ आघू बढ़थे। डोंगरी के प्राकृतिक छटा अपन डहर खींचे के काम करथे। अउ धीरे धीरे भगत मन पहुंच जाथे खाल्हे मंदिर मेर जिंहा घलोक दाई भवानी बिराजमान हे। ऐकर बाजू ले निकले हवै एक ठन रद्दा जेन ल धर के आगू बढ़े म पहिली मिलथे नाग मंदिर अउ फेर मिलथे राधा किसन मंदिर। इही मंदिर मेर ले सुरु होथै दाई भवानी के मंदिर म पहुंचे बर चढ़ाव।
पहिली इहां सीढ़ी नई रिहीस। पखरा म गोड़ रख के अउ डारा पाना ल सहारा ले के भगत मन ऊपर चढ़ौ पर अब सीढ़िया बन गे हे। सीढ़ी चढ़हत – चढ़हत भगत मन पहुंच जाथे ओ ठिहा म जिंहा बराबर भुइयां हवै। ऐ मेर चारो खूंटा ल देखे ल अइसे लगथे मानो सतपुड़ा के घनघोर जंगल म पहुंच गे हन। इहां ले डंगोरा बांध, खैरबना बांध, भंडारपुर बांध दिखथे।
ऐ मेर ले फेर थोरिक डोंगरी चढ़े ल परथे अउ भगत मन पहुंच जाथे दाई भवानी के मंदिर मेर। उहां एक ठन दीया हवै जउन हर बारो महिना जलत रहिथे। ओहर अखण्ड जोती आवै। मंदिर ले कुछ दूरिहा म एक ठन चौरा हवे जेमा नदिया बइला हे। इही मेर हूम धूप, खप्पर अउ संगे म एक ठन हाथी घलोक माढ़े हे। इही मेर बजरंगबली के मूर्ति घलोक हवै ओकरे बाजू म एक ठन तुलसी चौरा हवै। दाई भवानी मंदिर के बाजू म जोती कक्ष हवै जिंहा हर बरस कुंवार अउ चइत महिना म मनोकामना जोती भगत मन जलवाथे। मंदिर के पास दाई के झूलना हे। ऐकर पाछू म तिरसूल, बाना, तराजू खंजर अउ खड़उ माढ़े हे।
जुन्ना करेला ले लगे हे गांव बनबोड़। बनबोड़ अउ जुन्ना करेला के बीच म हवै भंडारपुर बांध। बनबोड़ बस्ती ले बूड़ती दिसा म बिराजमान हवे बाबा बन्छोर देव। इहचो चइत अउ कुंवर महिना म मनोकामना दीया बारे जाथे। बाबा बन्छोर देव के बारे में कहे जाथे कि छैमासी रात म इही रद्दा ले बाबा बन्छोर देव अपन दल बल संग निकलत रिहीन। ओमन इही ठीहा म पहुचिन कि छैमासी रात खतम होगे अउ बिहिनिया होगे। ऐकरे सेती ऐमन आघू नइ बढ़ पाइन अउ पखरा बनगे। ऐ मूर्ति मन ल पनदरहवीं – सोलहवीं ईसा पूर्व बताये गे हे। एक ठन बात अउ आवै। गांव बनबोड़ के लोग मन मूर्तिकला के पारंगत रिहीन। ओमन खाली समे म डोंगरी जावै अउ उहां पखरा म मूर्ति उकेरे। ऐकर परमान घलोक हवै। इहां अभी घलोक कुमहार पारा हवै। जिंहा के मूर्ति बनइया मन के नाव परदेस भर हवै। बन्छोर बाबा तक पहुंचे ले पहिली रावन भाठा परथे। जिंहा हर साल बन्छोर बाबा के पूजा पाठ बाद गांव वाले मन इही ठीहा म आथे अउ रामलीला बाद रावन बध होथे।
बनबोड़ के भुरभुसी डोंगरी मेर ले एक ठन रद्दा निकले हवै जेन हर कोपेनवागांव पहुंचथे। उहां के डोंगरी म दाई विन्ध्यवासिनी बिराजमान हे। इहचो कुंवार अउ चइत महिना म मनोकामना जोती जलाये जाथे। पूरा कुंवार अउ चइत के महिना म ऐ क्षेत्र म धार्मिक बातावरण रहिथे। अउ दूर दूर ले भगत मन अपन मनोकामना पूरन करे बर मुड़ नवाय ल इहां आथे।
जिंहा दाई भवानी मंदिर जुन्ना करेला आज छत्तीसगढ़ के प्रमुख तीरथ जघा अउ शक्तिपीठ के रुप में ख्याति पावत हवे उहें बाबा बन्छोर देव के जघा घलोक पुरातात्विक महत्ता के जघा के रुप म जाने जावत हे। ये ठीहा अइसे हवय जिंहा भगत मन के मन म आसथा अउ बिसवास हवै।
सुरेश सर्वेद
सांई मंदिर के पीछे
वार्ड नं. – 16, तुलसीपुर
[राजनांदगांव]
मोबा : 9424111060


text:
छत्तीसगढ़ी भासा के लेखन ऊपर प्रस्न उठत हावय। कइसे बनिस ओमा कहाँ-कहाँ के कतेक सब्द समाय हावय। येला सब जानत हावयं। आज दूरदर्शन के हिन्दी कइसना हे येला सब सुनत हावयं। बोलचाल के हिन्दी अउ लिखे के हिन्दी अलग-अलग हावय। साहित्यिक हिन्दी अलग हावय।
छत्तीसगढ़ी के संग घलो अभी अइसने होवत हावय। ये ह एक संधि काव्य आय। मैं अइसना समझथंव आज हिन्दी म अनेक सब्द अंग्रेजी समागे हावय वइसने छत्तीसगढ़ी म घलो अंग्रेजी हिन्दी के सब्द समागे हावय। येला स्वीकारे बर परही। लेखन म घलो बहुत फरक दिखाई देथे। एकरूपता लाना बहुत कठिन होगे हावय तभे तो राजभासा आयोग अपन तीन साल के कार्यकाल म घलो येला उजागर नई कर सकिस।
भासा एक बोहावत नंदिया आय। नंदिया म बरसात के पानी के संग अतेक, माटी-गोटी, गंदगी बोहा के आथे जेन ल नंदिया के पानी ह अपन म समाहित कर लेथे। जेन ह ओमा घुर नई सकय, जेन ल नंदिया के पानी ह आत्मसात नई कर सकयं तेन ह उफना के तीर म आ जथे।
भइगे अइसने भासा के संग होथे। विकास के संग नवा सब्द बनथे ये सब्द ल छत्तीसगढ़ी या फेर हिन्दी भासा में सामिल करे जाथे। तालमेल बइठगे। तब ये सब्द वो भासा म चले ले लगथे। बाद म दऊंड़थे। एखर बर दू सब्द के उदाहरन लेय जा सकथे। ‘लौह पथ गामिनी’- हिन्दी सब्द आय। ये सब्द हिन्दी म चल नई पाइस। ट्रेन सब्द सहज-सरल आय इही ह चलथे। ये ह तो अंग्रेजी के सब्द आय। ऐखर बर कोई विरोध नई होईस। ‘ट्रेन’ के उच्चारन छत्तीसगढ़िया मन नई कर पईन (एक वर्ग विसेस)। तब येला ‘टरेन’ कहे गीस। जेन मनखे एखर उच्चारन कर सकत रहिस हे तेन मन ट्रेन कहिन। मैं ह अपन घर म लइकापन ले ‘ट्रेन’ हा सुनत आत हंव। दूसर सब्द हावय ‘फिल्म’ जेखर चलचित्र ह हिन्दी सब्द आय फेर ये सिरिफ साहित्यिक भासा बनगे। सामान्य लेखन अउ बोले म ‘फिल्म’ सब्द के उपयोग होथे। छत्तीसगढ़ी म येला ‘फिलिम’ या फेर ‘फिलीम’ लिखथन। ये लेखन उच्चारण के आधार ले होथे। भासा में ये तय नहीं करे गे हावय के येला कइसे लिखना हे। फेर ये अंग्रेजी सब्द के उपयोग छत्तीसगढ़ी म होवत हावय।
अइसने कई ठन सब्द आय जेला छत्तीसगढ़ी लिखे ले परथे, एक वाक्य म कई सब्द होगे तब ‘बाल के खाल’ निकलइया मनखे ल लगथे के ये ह हिन्दी आय। कई ठन ठेठ सब्द ल आज लिखे के जरूरत नइए ओला सिरिफ इसकूल म पढ़ाय के जरूरत हे। यदि वो सब्द ह सिखागे तब तो अरथ बताए के जरूरत होही। कुची, राचर, जेवन, नून जइसे सब्द ल आज के लइका नई समझ पाय। कोई छत्तीसगढ़ी लेख लिखबे तब ओला एक वर्ग विशेष बर लिखत हन के सब बर लिखत हन। सब बर लिखना हे तब ठेठ ल छोड़ के लिखे बर परही। जइसे साहित्यिक हिन्दी बोलना अउ लिखना एक वर्ग विशेष बर होथे। फेर छत्तीसगढ़ी तो कई तरह ले बोले जाथे। जाति विशेष के सब्द उच्चारन, छेत्र विशेष के छत्तीसगढ़ी सब्द के उच्चारन अलग-अलग होथे। हर वो मनखे जब छत्तीसगढ़ी ल पढ़थे तब वोला कुछ न कुछ गलत लगथे। गलती निकाले के नहीं सच ल स्वीकारे के जरूरत हावय, अउ सबके लिखे छत्तीसगढ़ी ल पढ़े के जरूरत हे। तीनों स, श, ष, के जगह म स लिखना हे, काबर के छत्तीसगढ़ी म इही स के उपयोग होथे। फेर बड़े-बडे साहित्यकार म ये ‘श’ के उपयोग करथे। छेत्र म ‘त्र’ के उपयोग होय हावय ‘छेत्र’ उच्चारन सही हावय ‘छेतर’ कोनो नई काहयं। प्रकृति के जगह ‘परकिरती’ के उच्चारन हो सकथे, ‘प्रकार’ के जगह परकार के उपयोग हो सकथे फेर ‘क्रम’ ह ‘करम’ नई हो सकय। ये मेर ‘क्र’ के प्रयोग होबे करही।
छत्तीसगढ़ी म मुँह फैला के बोले जाथे इही कारन ले हिन्दी के प्रयोग करबे त फैला के करे बर परथे, त लिखे म घलो वो सब्द फैल जाथे। सब विवाद ले बाहिर, दूसर के कमी बताए बिगर लिखे के जरूरत हे। लेखन या छत्तीसगढ़ी भासा बोले म बाहिर के मन आगू आत हावय, हमन सब्द म अटके हावन। छत्तीसगढ़ी बोले या लिखे बर गाँव म रहे के जरूरी नइए, भासा ल समझना जरूरी हे। आज गांव के भासा घलो बदलत हावय- ‘ग्रेवी, कोल्ड, बकेट, पार्सल, वाकिंग, फ्राई, टोमेटो, एप्पल, कीचन, ड्राईंगरूम, बेडरूम, गेट’ सरिख सब्द गांव के अंदर पहुंच गे हावय। गांव के मजदूर सहर आथे तब अपन ठेठ छत्तीसगढ़ी ल लेके आथे। सहर के मन वो सब्द ल सीखथे। नवा सब्द पानी के धार सरिख इंहा-ऊंहा पहुंचत हावय। अइसना सब्द जेखर जरूरत नइए। आज के समय म उपयोग म नई आवय तेन ह तिरियावत हावय। ये ह समय के मांग आय, उतर के ठेठ छत्तीसगढ़ी जाय के जरूरत नइए। भासा के बोहावत नंदिया म जब ये सब समाहित हो जही तब भासा के एक अथाह सागर बनही। ओमा ये ठेठ सब्द मन सागर के तल म मूंगा, मोती सरिख बइठे रहिहीं। अनुकूल वातावरन पाके फेर एक बेर अपन होय के एहसास देवाहीं। भासा अइसना होना चाही।
सुधा वर्मा
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.